**[ΤΘ]**

**Αλέξανδρος Παπαδιαμάντης**

***Βαρδιάνος***[[1]](#footnote-1) ***στα σπόρκα***[[2]](#footnote-2)

*Το παρακάτω απόσπασμα προέρχεται από το διήγημα του Αλέξανδρου Παπαδιαμάντη «Βαρδιάνος στα σπόρκα» (1893). Στο διήγημα αυτό η γρια-Σκεύω μεταμφιέζεται σε άντρα και γίνεται φύλακας στα μολυσμένα από τη χολέρα καράβια, προκειμένου να σώσει το γιό της (*Βαρδιάνος στα σπόρκα και άλλα διηγήματα*, Εκδόσεις Εστία, 2009).*

Τέλος, ήλθετο 1865, και η χολέρα εκομίσθη[[3]](#footnote-3) το θέρος εις την ανατολικὴν Ευρώπην, πιθανώς, όπως πάντοτε, δια των μουσουλμάνων προσκυνητών της Μέκκας. […]

 Εναντίον της χολέρας του 1865 διετάχθησαν εν Ελλάδι μακραί και αυστηραί καθάρσεις. Τότε τα νεόκτιστα λοιμοκαθαρτήρια του τόπου δεν ήρκεσαν πλέον και δεν εκρίθησαν κατάλληλα δια τον σκοπὸν των καθάρσεων, και διετάχθη προς τοις άλλοις να συσταθή έκτακτον λοιμοκαθαρτήριον επί της ερημονήσου Τσουγκριά. Τας πρώτας ημέρας του Αυγούστου είχαν καταπλεύσει ολίγα πλοία. Μετά δύο ή τρεις ημέρας ο αριθμὸς των κατάπλων εδιπλασιάσθη. […]

 Δεν λέγομεν ότι οι άνθρωποι του τόπου ήσαν εκτάκτως κακοί. Αλλού ίσως είναι χειρότεροι. Αλλά το πλείστον κακόν οφείλεται αναντιρρήτως εις την ανικανότητα της ελληνικής διοικήσεως. Θα έλεγε τις ότι η χώρα αύτη ηλευθερώθη επίτηδες δια ν᾽ αποδειχθή ότι δεν ήτο ικανή προς αυτοδιοίκησιν. Αλλά ταύτα δεν είναι του παρόντος. Όπως και αν έχη, αληθεύει ότι, εις την ερημόνησον, την χρησιμεύουσαν ως αυτοσχέδιον λοιμοκαθαρτήριον, το κρέας επωλείτο υπό ελαστικής συνειδήσεως κερδοσκόπων αντί τριών δραχμών κατ᾽ οκάν[[4]](#footnote-4), ο άρτος αντί ογδοήκοντα λεπτών και ο οίνος αντί δραχμής. Όσον δια το νερόν, επειδή το μόνον πηγάδιον το υπάρχον επί της ερημονήσου ταχέως εστείρευσε, κατήντησε να πωληθή προς δύο δραχμάς η στάμνα.

 Φυσικά, η μεγάλη πληθύς των υπό κάθαρσιν ταξιδιωτών ήσαν άνθρωποι πτωχοί. Ολίγοι μεταξύ αυτών ήσαν έμποροι. Οι κερδοσκόποι απέθετον τα εμπορεύματά των εις την άκραν της απωτάτης ακτής της ερημονήσου, ελάμβανοντα λεπτά των και έφευγον. Η χολέρα δυνατόν να κολλά εις κάθε πράγμα, αλλ᾽ εις τα χρήματα όχι.

 Ελέχθη ότι οι πλείστοι των ανθρώπων, των παρασταθέντων τότε ως θυμάτων της χολέρας, απέθανον πραγματικώς εκ πείνης. Ίσως να μην υπήρξεν όλως χολέρα. Αλλ᾽ υπήρξε τύφλωσις και αθλιότης και συμφορά ανήκουστος. […] Θα έλεγέ τις ότι η χολέρα ήτο μόνον πρόφασις, και ότι η εκμετάλλευσις των ανθρώπων ήτο η αλήθεια.[…]

**ΘΕΜΑ 3 [μονάδες 20]**

Η αφήγηση στο Κείμενο θα μπορούσε να χαρακτηριστεί αντικειμενική. Να καταγράψεις δύο διαφορετικές γλωσσικές επιλογές του συγγραφέα (λ.χ. ρηματικά πρόσωπα, λεξιλόγιο, εγκλίσεις κ.ά.), οι οποίες προσδίδουν στην αφήγηση αντικειμενικό ύφος δίνοντας αντίστοιχα παραδείγματα.

**ΘΕΜΑ 4 [μονάδες 15]**

Στο Κείμενο παρουσιάζεται το φαινόμενο της εκμετάλλευσης των ανθρώπων από κερδοσκόπους επαγγελματίες σε καιρούς κρίσης. Ποια είναι η στάση του αφηγητή για τις πράξεις των κερδοσκόπων και τις συνέπειες της συμπεριφοράς τους [10 μονάδες]; Ποια είναι η δική σου στάση απέναντί τους [5 μονάδες]; Να αναπτύξεις τεκμηριωμένα τις σκέψεις σου σε 150 περίπου λέξεις κάνοντας αναφορές στο κείμενο.

**ΕΝΔΕΙΚΤΙΚΕΣ ΑΠΑΝΤΗΣΕΙΣ**

**ΘΕΜΑ 3** Γλωσσικές επιλογές αντικειμενικής αφήγησης:

• Καταγραφή του χρόνου (1865, θέρος) και του τόπου (ανατολικής Ευρώπης, εν Ελλάδι κ.ά.)

• Τρίτο ρηματικό πρόσωπο (π.χ. εκομίσθη, διετάχθησαν κ.ά.)

• Οριστική έγκλιση (π.χ. ήσαν, οφείλεται κ.ά.)

• Κυριολεκτική γλώσσα (π.χ. Θα έλεγε τις… αυτοδιοίκησιν κ.ά.)

**ΘΕΜΑ 4** Στάση του αφηγητή για πράξεις κερδοσκόπων και συνέπειες συμπεριφοράς:

• αποδοκιμαστική (οφείλεται στην ανικανότητα της ελληνικής διοικήσεως, είχαν ελαστική συνείδηση, απέθανον πραγματικώς εκ πείνης, υπήρξε τύφλωσις και αθλιότης και συμφορά ανήκουστος),

• χλευαστική ή ειρωνική (π.χ. Η χολέρα δυνατόν να κολλά εις κάθε πράγμα, αλλ’ εις τα χρήματα όχι).

Προσωπική στάση:ίδια ή διαφορετική με τη στάση του αφηγητή και τεκμηρίωση με έναν συλλογισμό.

1. ***βαρδιάνος***: φύλακας [↑](#footnote-ref-1)
2. ***σπόρκα***: μολυσμένα καράβια [↑](#footnote-ref-2)
3. ***εκομίσθη***: μεταφέρθηκε [↑](#footnote-ref-3)
4. ***οκά***: μονάδα μέτρησης βάρους [↑](#footnote-ref-4)